ভোট বড় বালাই। যেনতেন প্রকারে ভোটের ময়দানের বাজি জিততে সব দলের প্রার্থীরাই মরিয়া। তবে সবাইকে পিছনে ফেলে দিয়ে আপাতত কয়েক ধাপ এগিয়ে গেলেন মেদিনীপুর বিধানসভা কেন্দ্রের তৃণমূলের প্রার্থী মৃগেন মাইতি৷ ভোটারদের নজর কাড়তে বৃদ্ধ বয়সেও একের পর এক নজরকাড়া রোড শো করে চলেছেন তিনি৷
প্রার্থী হিসেবে মনোনিত হতেই দলের কর্মীদের নিয়ে কয়েক হাজার মানুষকে মাংস ভাত খাইয়েছিলেন৷ তাতে অবশ্য বিরোধীরা বিধিভঙ্গের অভিযোগও করেছিলেন৷ কিন্তু তাতে খুব একটা টলানো যায়নি মৃগেন মাইতিকে। এর পরে অটো, টোটো-তে সাওয়ার হন ভোটারদের নজরে কাড়তে৷ তবে প্রচারে সব কৌশলকে টপকে এবার গোরুর গাড়ি চড়ে রোড-শো করলেন তিনি৷ মঙ্গলবার শালবনিতে বাঁশবাধি গ্রামে প্রায় ৬০টি গোরুর গাড়ি সারিবদ্ধভাবে নিয়ে রোড-শো করেন মৃগেনবাবু৷ সামনের গাড়িতে নিজে বসে জঙ্গলমহলের একেবারে নিজস্ব স্টাইলে ভোটারদের চমক দিলেন৷ প্রায় ৫ কিমি এই রোড শো তে অংশ নিয়েছিলেন এক হাজারের কাছাকাছি মানুষ৷ রোড শো শেষে গোরুদের ভোজনের জন্য দেদার খরচও করেছেন তিনি৷